ރީ-އެމްޕްލޯއިމަންޓް ޤާނޫނު
(1/2026)

[ފެށުން]

[ތަޢާރުފާއި ނަން]
މިއީ، ދައުލަތުގެ ވަޒީފާ އަދާކުރާ މުވައްޒަފުންގެ ތެރެއިން ޕެންޝަން ޙައްޤުވާ ޢުމުރަށްފަހުގައިވެސް ވަޒީފާގައި ދެމިތިބެން އެދޭ މުވައްޒަފުންނަށް ދައުލަތުގެ ވަޒީފާ އަދާކުރުމުގެ ފުރުޞަތު ފަހިކޮށްދިނުމުގައި ޢަމަލުކުރާނެ ހަމަތަކާއި އުސޫލުތައް ބަޔާންކުރުމުގެ ޤާނޫނެވެ.
މި ޤާނޫނަށް ކިޔާނީ، "ރީ-އެމްޕްލޯއިމަންޓްގެ ޤާނޫނު" އެވެ.

[މަޤްޞަދު]
މި ޤާނޫނުގެ މަޤްޞަދަކީ، ދައުލަތުގެ ވަޒީފާ އަދާކުރަމުންދާ ފަރާތްތަކަށް، ޢުމުރުން 75 (ހަތްދިހަފަހެއް) އަހަރު ފުރުމާ ހަމައަށް މަސައްކަތްކުރުމުގެ ފުރުޞަތު ހޯދައިދިނުމަށް މަގުފަހިކޮށްދިނުމަށްޓަކައި، ރީ-އެމްޕްލޯއިމަންޓް އުސޫލުން ވަޒީފާ އަދާކުރުމުގެ ފުރުޞަތު ދިނުމުގައި ބަލާނެ ހަމަތަކާއި އުސޫލުތައް ކަނޑައެޅުމާއި، ރީ-އެމްޕްލޯއިމަންޓް އުސޫލުން ވަޒީފާ އަދާކުރުމުގައި ޢަމަލުކުރެވޭނެ އުސޫލުތައް ބަޔާންކުރުމެވެ.

[ޤާނޫނު ހިނގާނެ ދާއިރާ]
މި ޤާނޫނު ހިނގާނީ، މި މާއްދާގެ (ށ) ގައި ބަޔާންކުރާ ފަރާތްތައް ފިޔަވައި، ދައުލަތުގެ ވަޒީފާ އަދާކުރާ ނުވަތަ ކޮށްފައިވާ ފަރާތްތަކުގެ މައްޗަށެވެ.
އަންނަނިވި ފަރާތްތަކުގެ މައްޗަކަށް މި ޤާނޫނެއް ނުހިނގާނެއެވެ.
ސިފައިން؛
ފުލުހުން؛
ފަނޑިޔާރުން؛
ޤާނޫނުއަސާސީގެ ނުވަތަ ޤާނޫނެއްގެ ދަށުން ޢައްޔަންކުރެވޭ މަޤާމުތައް.
މި މާއްދާގެ (ހ) ގެ ބޭނުމަށްޓަކައި، "ދައުލަތުގެ ވަޒީފާ" އެއް އަދާކުރާ ފަރާތެއް ކަމަށް ބުނެފައި އެވަނީ، ވަޒީފާގެ އެއްބަސްވުމެއްގެ ދަށުން ދައުލަތުގެ އިދާރާއެއްގައި ވަޒީފާ އަދާކުރާ ކޮންމެ ފަރާތަކަށެވެ. މި މާނަކުރުމުގެ ތެރޭގައި ކޮންޓްރެކްޓް އުސޫލުން ވަޒީފާ އަދާކުރާ ފަރާތްތަކެއް ނުހިމެނެއެވެ.
މި މާއްދާގެ (ހ) އެހެން އޮތްނަމަވެސް، ވަޒީފާގައި ދެމިހުރެވޭނެ އެންމެ ދޮށީ ޢުމުރު ޤާނޫނެއްގައި ކަނޑައަޅާފައިނުވާ ދައުލަތުގެ އިދާރާތަކުގައި ޢަމަލުކުރެވޭ ވަޒީފާއާބެހޭ ގަވާއިދުތަކުގެ ދަށުން ޕެންޝަން ޙައްޤުވާ ޢުމުރަށްފަހުގައި އެ ތަނެއްގެ ވަޒީފާގައި ދެމިހުރެވޭނެ އުސޫލުތަކެއް ކަނޑައަޅާފައިވާނަމަ، އެ އުސޫލުތަކާ އެއްގޮތްވާ ގޮތުގެމަތިން ވަޒީފާ ހަމަޖެއްސުމަކަށް މި ޤާނޫނު ހުރަހެއް ނާޅައެވެ.

[މި ޤާނޫނަށް އިސްކަންދިނުން]
މި ޤާނޫނުގައި ކަނޑައެޅިގެން އެހެން ގޮތަކަށް ބަޔާންކޮށްފައިނުވާހާ ހިނދަކު، ރީ-އެމްޕްލޯއިމަންޓް އުސޫލުން ވަޒީފާ ދިނުމާ ގުޅޭގޮތުން މި ޤާނޫނުގައި ކަނޑައަޅާފައިވާ އުސޫލަކާއި އެހެން ޤާނޫނެއްގައި ބަޔާންކޮށްފައިވާ އުސޫލަކާ ފުށުއަރާނަމަ އިސްކަންދޭނީ މި ޤާނޫނުގައި ކަނޑައަޅާފައިވާ އުސޫލަށެވެ.
މި ޤާނޫނު އެ މައްޗަށް ހިނގާ ދައުލަތުގެ ވަޒީފާ އަދާކުރާ ފަރާތްތަކާގުޅޭ ޤާނޫނެއްގައި ވަޒީފާގައި ދެމިހުރެވޭނެ އެންމެ ދޮށީ ޢުމުރު ކަނޑައަޅާފައިވީނަމަވެސް، މި ޤާނޫނަށް ޢަމަލުކުރަން ފެށުމަށްފަހު، އެ ޢުމުރު ހަމަވުމަށްފަހުގައިވެސް އެ ފަރާތްތަކަށް ރީ-އެމްޕްލޯއިމަންޓް އުސޫލުން ވަޒީފާ އަދާކުރުމުގެ ފުރުޞަތު، މި ޤާނޫނުގައިވާ ގޮތުގެމަތިން ވަޒީފާ ދޭ ފަރާތްތަކުން ހަމަޖައްސައިދޭންވާނެއެވެ.

[ރީ-އެމްޕްލޯއިމަންޓްގެ ހަމަތައް]

[ރީ-އެމްޕްލޯއިމަންޓް އުސޫލުން ވަޒީފާ ދެވޭނެ ފަރާތްތައް]
އަންނަނިވި ފަރާތްތަކަށް، މި ޤާނޫނުގައި ބަޔާންކޮށްފައިވާ ގޮތުގެމަތިން ރީ-އެމްޕްލޯއިމަންޓް އުސޫލުގެ ދަށުން ވަޒީފާ ހަމަޖައްސައިދެވިދާނެއެވެ.
ދައުލަތުގެ ވަޒީފާ އަދާކުރަމުންދާ ފަރާތްތަކުގެ ތެރެއިން މި ޤާނޫނުގެ 6 ވަނަ މާއްދާގައި ބަޔާންކުރާ ރީ-އެމްޕްލޯއިމަންޓް ޢުމުރުގައި އެ ވަޒީފާގައި ދެމިހުންނަން އެދޭ ފަރާތްތައް؛
ދައުލަތުގެ ވަޒީފާއެއް އަދާކުރަމުންދިޔަ ފަރާތްތަކުގެ ތެރެއިން މި ޤާނޫނަށް ޢަމަލުކުރަން ފެށުމުގެ ކުރިއަށް ހިނގާފައިވާ 7 (ހަތެއް) އަހަރުދުވަހުގެ މުއްދަތުގެ ތެރޭގައި، ޕެންޝަން ޙައްޤުވާ ޢުމުރު ހަމަވުމުގެ ސަބަބުން ވަޒީފާއިން ވަކިވެފައިވާ ފަރާތްތައް.

[ރީ-އެމްޕްލޯއިމަންޓް ޢުމުރު]
މި ޤާނޫނުގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ދެވޭނީ، ޢުމުރުން 65 (ފަސްދޮޅަސްފަހެއް) އަހަރުން ފެށިގެން 75 (ހަތްދިހަފަހެއް) އަހަރު ފުރުމާ ހަމައަށެވެ.
މި މާއްދާގެ (ހ) އެހެން އޮތްނަމަވެސް، މި ޤާނޫނުގެ 5 ވަނަ މާއްދާގެ (ށ) ގައި ބަޔާންކޮށްފައިވާ ޙާލަތުގައިވާ ފަރާތްތަކަށް، ޢުމުރުން 65 (ފަސްދޮޅަސްފަހެއް) އަހަރު ފުރުމަށްފަހުގައިވެސް ރީ-އެމްޕްލޯއިމަންޓްގެ ފުރުޞަތު ދެވޭނެއެވެ.

[ރީ-އެމްޕްލޯއިމަންޓް މުއްދަތު]
މި ޤާނޫނުގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސާނީ، މި ޤާނޫނުގެ 22 ވަނަ މާއްދާގައިވާ ގޮތުގެމަތިން އެކުލަވާލައި، އަހަރުން އަހަރަށް އާކުރާ 12 (ބާރަ) މަސްދުވަހުގެ ވަޒީފާގެ އެއްބަސްވުމެއްގެ ދަށުންނެވެ.

[ވަޒީފާ ހަމަޖައްސައިދެވިދާނެ ގޮތްތައް]
މި ޤާނޫނުގެ 5 ވަނަ މާއްދާގެ (ހ) ގައި ބަޔާންކުރާ ޝަރުޠު ފުރިހަމަވާ ފަރާތްތަކަށް ރީ-އެމްޕްލޯއިމަންޓް އުސޫލުގެ ދަށުން ވަޒީފާ ދިނުމުގައި އަންނަނިވި ގޮތްތަކުގެ ތެރެއިން ގޮތަކަށް އެ ވަޒީފާ ހަމަޖައްސައިދެވިދާނެއެވެ.
ޕެންޝަން ޙައްޤުވާ ޢުމުރު ހަމަވިއިރު މުވައްޒަފު ހުރި މަޤާމު ހަމަ އެގޮތުގައި ހަމަޖެއްސުން؛
ޕެންޝަން ޙައްޤުވާ ޢުމުރު ހަމަވިއިރު މުވައްޒަފު ހުރި މަޤާމު ނޫން އެހެން މަޤާމެއް ހަމަޖެއްސުން؛
ޕެންޝަން ޙައްޤުވާ ޢުމުރު ހަމަވިއިރު މުވައްޒަފު ހުރި މަޤާމުގެ މަސްއޫލިއްޔަތުތަކަށް ބަދަލުގެނައުމާއެކު، މުސާރައާއި ޢިނާޔަތްތަކަށް އެކަށީގެންވާ ބަދަލެއް ގެނެސް ވަޒީފާ ހަމަޖެއްސުން.
ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދިނުމަށް އެދެނީ، މި ޤާނޫނުގެ 5 ވަނަ މާއްދާގެ (ށ) ގައި ބަޔާންކުރާ ފަރާތެއްނަމަ، އެ ފަރާތަކަށް މި ޤާނޫނުގެ ދަށުން ހަދާ ގަވާއިދުގައި ކަނޑައަޅާފައިވާ ޝަރުޠުތަކާ އެއްގޮތްވާ ގޮތުގެމަތިން، މި މާއްދާގެ
(ހ) ގައި ބަޔާންކުރާ ގޮތްތަކުގެ ތެރެއިން ގޮތަކަށް ވަޒީފާ ހަމަޖައްސައިދެވިދާނެއެވެ.
[މުވައްޒަފު ހުރި މަޤާމު ދެމެހެއްޓުން ނުވަތަ އަލުން ހަމަޖެއްސުން] ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދިނުމަށް އެދެނީ، މި ޤާނޫނުގެ 5 ވަނަ މާއްދާގެ (ހ) ގައި ބަޔާންކުރާ ފަރާތެއްނަމަ، މި ޤާނޫނުގެ 8 ވަނަ މާއްދާގެ (ހ) ގެ (1) ވަނަ ނަންބަރުގައި ބަޔާންކޮށްފައިވާ ގޮތުގެމަތިން އެ މީހަކު އެހާތަނަށް އަދާކުރަމުންދިޔަ މަޤާމު، އެ މަޤާމުގެ މަސްއޫލިއްޔަތުތަކާއި އިލްތިޒާމުތަކާއި ޢިނާޔަތްތަކަށް އެއްވެސް ބަދަލެއް ގެނައުމަކާ ނުލައި، ވަޒީފާ ދޭ ފަރާތަށް ހަމަޖައްސައިދެވިދާނެއެވެ.
ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދިނުމަށް އެދެނީ، މި ޤާނޫނުގެ 5 ވަނަ މާއްދާގެ (ށ) ގައި ބަޔާންކުރާ ފަރާތެއްނަމަ، އަދި އެ ފަރާތަކީ މި ޤާނޫނުގެ ދަށުން ހަދާ ގަވާއިދުގައި އެކަމަށްޓަކައި ކަނޑައަޅާފައިވާ ޝަރުޠުތައް ފުރިހަމަވާ ފަރާތެއްނަމަ، އެ ފަރާތެއް ޕެންޝަން ޙައްޤުވާ ޢުމުރު ހަމަވުމުގެ ސަބަބުން ވަޒީފާއިން ވަކިވިއިރު ހުރި މަޤާމު، މި ޤާނޫނުގެ ދަށުން ހަދާ ގަވާއިދުގައި ބަޔާންކޮށްފައިވާ ގޮތުގެމަތިން ވަޒީފާ ދޭ ފަރާތަށް އަލުން ހަމަޖައްސައިދެވިދާނެއެވެ.

[މުވައްޒަފު ހުރި މަޤާމު ނޫން އެހެން މަޤާމެއް ހަމަޖެއްސުން]
މި ޤާނޫނުގެ 5 ވަނަ މާއްދާގެ (ހ) ނުވަތަ (ށ) ގައި ބަޔާންކުރާ ފަރާތަކަށް މި ޤާނޫނުގެ 8 ވަނަ މާއްދާގެ (ހ) ގެ (2) ވަނަ ނަންބަރުގައި ބަޔާންކޮށްފައިވާ ގޮތުގެމަތިން، ޕެންޝަން ޙައްޤުވާ ޢުމުރު ހަމަވިއިރު އެ މީހަކު ހުރި މަޤާމު ފިޔަވައި އެހެން މަޤާމެއް ހަމަޖައްސައިދެވިދާނެއެވެ.
މި މާއްދާގެ (ހ) ގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދޭނީ، މުވައްޒަފާއި ވަޒީފާ ދޭ ފަރާތާ ދެމެދު އެއްބަސްވެވޭ، އެ ފަރާތް ޝަރުޠު ހަމަވާ އެ އިދާރާއެއްގެ އެހެން ވަޒީފާއެކެވެ.
[މަޤާމުގެ މަސްއޫލިއްޔަތުތަކާއި، މުސާރައާއި ޢިނާޔަތްތަކަށް ބަދަލުގެނައުމަށްފަހު ވަޒީފާ ހަމަޖެއްސުން] މި ޤާނޫނުގެ 5 ވަނަ މާއްދާގެ (ހ) ނުވަތަ (ށ) ގައި ބަޔާންކުރާ ފަރާތަކަށް، މި ޤާނޫނުގެ 8 ވަނަ މާއްދާގެ (ހ) ގެ (3) ވަނަ ނަންބަރުގައި ބަޔާންކޮށްފައިވާ ގޮތުގެމަތިން، އެ މީހެއްގެ ޕެންޝަން ޙައްޤުވާ ޢުމުރު ހަމަވިއިރު އެ މީހަކު ހުރި މަޤާމުގައި ކުރަމުންދިޔަ މަސައްކަތްތަކަށާއި، މަސައްކަތު ގަޑިއަށާއި، މަސައްކަތްކުރާ ގޮތަށާއި އެނޫންވެސް އިލްތިޒާމުތަކަށް ބަދަލުގެނައުމާއެކު، އެ މަޤާމުގެ މުސާރައާއި ޢިނާޔަތްތަކަށް އެކަށީގެންވާ ބަދަލެއް ގެނެސް އެ ވަޒީފާ ހަމަޖައްސައިދެވިދާނެއެވެ.
މި މާއްދާގެ (ހ) ގައިވާ ގޮތުގެމަތިން މަޤާމުގެ މަސްއޫލިއްޔަތުތަކަށް ބަދަލުގެނައުމަށްފަހު އެ މުވައްޒަފެއްގެ މުސާރައާއި ޢިނާޔަތްތައް އަލުން ކަނޑައަޅަންވާނީ، މި ޤާނޫނުގެ 12 ވަނަ މާއްދާގެ ދަށުން ނޭޝަނަލް ޕޭ ކޮމިޝަނުން ކަނޑައަޅާ ކަމާގުޅޭ މިންގަނޑުތަކާ އެއްގޮތްވާ ގޮތުގެމަތިންނެވެ.
[ރީ-އެމްޕްލޯއިމަންޓް އުސޫލުން ވަޒީފާ ދެވޭ ފަރާތްތަކުގެ މުސާރައާއި ޢިނާޔަތްތައް ކަނޑައެޅުމުގެ މިންގަނޑުތައް] މި ޤާނޫނުގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ދެވޭ ފަރާތްތަކަށް މުސާރައާއި ޢިނާޔަތްތައް ކަނޑައެޅުމުގެ މިންގަނޑުތައް، ނޭޝަނަލް ޕޭ ކޮމިޝަނުން ކަނޑައަޅަންވާނެއެވެ.
ރީ-އެމްޕްލޯއިމަންޓް އުސޫލުން ވަޒީފާ ހަމަޖެއްސުމުގައި، މި މާއްދާގެ (ހ) ގެ ދަށުން މުސާރައާއި ޢިނާޔަތްތައް ކަނޑައެޅުމުގެ މިންގަނޑުތައް ނޭޝަނަލް ޕޭ ކޮމިޝަނުން ކަނޑައަޅަންވާނީ އަންނަނިވި އަސާސީ އުސޫލުތަކާ އެއްގޮތްވާ ގޮތުގެމަތިން، އަދި ދައުލަތުގެ މުވައްޒަފުންގެ މުސާރައާއި ޢިނާޔަތްތައް ކަނޑައެޅުމުގައި ރިޢާޔަތްކުރުމަށް ޤާނޫނު ނަންބަރު 11/2016 (ދައުލަތުގެ މުސާރައިގެ ސިޔާސަތުގެ ޤާނޫނު) ގައި ކަނޑައަޅާފައިވާ ކަމާބެހޭ ހަމަތަކާއި އުސޫލުތަކަށް ރިޢާޔަތްކުރުމާއެކުގައެވެ.
ރީ-އެމްޕްލޯއިމަންޓް އުސޫލުން ހަމަޖައްސައިދޭ ވަޒީފާގެ މަސްއޫލިއްޔަތުތަކާ ބައްދަލު އަދި އެކަށީގެންވާ ޢަދަދެއް، މުސާރައާއި ޢިނާޔަތްތަކުގެ ގޮތުގައި ކަނޑައެޅުން؛
މުވައްޒަފަށް ލިބެމުންދިޔަ މުސާރައާއި ޢިނާޔަތްތަކުން އެއްވެސް މިންވަރެއް އުނިކުރާނަމަ، މުވައްޒަފު އަދާކުރަމުންދިޔަ މަޤާމުގެ މަސްއޫލިއްޔަތުތަކަށް ގެނެވޭ ބަދަލާ އަޅައިކިޔޭ އުނިކުރުމެއް މުސާރައާއި ޢިނާޔަތްތަކަށް ގެނައުން؛
މުވައްޒަފަށް ލިބެމުންދާ ޕެންޝަން ނުވަތަ އެނޫންވެސް ރިޓަޔަރމަންޓް ޢިނާޔަތެއްވާނަމަ އެއަށް ރިޢާޔަތްކުރުން.
މި މާއްދާގެ (ހ) ގެ ދަށުން ނޭޝަނަލް ޕޭ ކޮމިޝަނުން ކަނޑައަޅަންޖެހޭ މިންގަނޑުތައް، މި ޤާނޫނުގެ ދަށުން މިނިސްޓްރީން ހަދާ ގަވާއިދަށް ޢަމަލުކުރަން ފަށާތާ 60 (ފަސްދޮޅަސް) ދުވަހުގެ ތެރޭގައި ކަނޑައަޅައި، ޢާންމުކުރަންވާނެއެވެ.

[ވަޒީފާގެ ޙައްޤުތަކާއި ވަޒީފާ އަދާކުރުމުގައި ހިނގާނެ އުސޫލުތައް]
[ރީ-އެމްޕްލޯއިމަންޓް އުސޫލުން ވަޒީފާ އަދާކުރާ ފަރާތްތަކުގެ މައްޗަށް ހިނގާނެ ވަޒީފާއާބެހޭ އުސޫލުތައް] މި ޤާނޫނުގައި އެހެން ގޮތަކަށް ބަޔާންކޮށްފައިނުވާހާ ހިނދަކު، ރީ-އެމްޕްލޯއިމަންޓް އުސޫލުން ވަޒީފާ އަދާކުރާ މުވައްޒަފުންގެ މައްޗަށް، ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގައި ބަޔާންކުރާ އެންމެހައި އުސޫލުތައް ހިނގާނެއެވެ.
ރީ-އެމްޕްލޯއިމަންޓް އުސޫލުން ވަޒީފާ އަދާކުރާ މުވައްޒަފަކީ ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގެ އިތުރުން އެ މުވައްޒަފުގެ ވަޒީފާއާ ގުޅޭގޮތުން ޢަމަލުކުރެވޭ އުސޫލުތަކެއް، ކަމާބެހޭ ޤާނޫނެއްގައި ކަނޑައަޅާފައިވާ އިދާރާއެއްގައި މަސައްކަތްކުރާ ފަރާތެއްނަމަ، މި ޤާނޫނާ ތަޢާރުޟުނުވާ ނިސްބަތަށް އެ ޤާނޫނުގައި ބަޔާންކުރާ އުސޫލުތައް އެ މުވައްޒަފެއްގެ މައްޗަށް ހިނގާނެއެވެ.
ރީ-އެމްޕްލޯއިމަންޓް އުސޫލުން ވަޒީފާ އަދާކުރާ މުވައްޒަފަކީ ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގެ އިތުރުން އެ މުވައްޒަފުގެ ވަޒީފާއާ ގުޅޭގޮތުން ޢަމަލުކުރެވޭ އުސޫލުތަކެއް، ކަމާބެހޭ ޤާނޫނެއްގައި ކަނޑައަޅާފައިވާ އިދާރާއެއްގައި މަސައްކަތްކުރާ ފަރާތެއް ކަމުގައިވީނަމަވެސް، މި ޤާނޫނުގެ 14 ވަނަ މާއްދާއިން ފެށިގެން 17 ވަނަ މާއްދާގެ ނިޔަލަށް ހުރި މާއްދާތަކުގައި ބަޔާންކުރާ އުސޫލުތައް، އެ މުވައްޒަފެއްގެ މައްޗަށް ހިނގާނެއެވެ.

[ޕްރޮބޭޝަންގެ އުސޫލު ނުހިނގުން]
ރީ-އެމްޕްލޯއިމަންޓް އުސޫލުން ވަޒީފާ ދެވޭ މުވައްޒަފުންގެ މައްޗަށް، ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގެ 14 ވަނަ މާއްދާގައި ބަޔާންކުރާ ޕްރޮބޭޝަން އުސޫލެއް ނުހިނގާނެއެވެ.

[ނޯޓިސް ދިނުން]
ރީ-އެމްޕްލޯއިމަންޓް އުސޫލުން ވަޒީފާ ދެވޭ މުވައްޒަފުންގެ މައްޗަށް، ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގެ 22 ވަނަ މާއްދާގެ (ހ) އަދި (ށ) ގައި ބަޔާންކުރާ ނޯޓިސް ދިނުމުގެ އުސޫލެއް ނުހިނގާނެއެވެ.
މި މާއްދާގެ (ހ) ގައި ބަޔާންކުރާ މުވައްޒަފަކަށް ވަޒީފާގެ އެއްބަސްވުމުގެ މުއްދަތުގައި، 21 (އެކާވީސް) ދުވަހުގެ ނޯޓިސް ދިނުމަށްފަހު، ވަޒީފާއިން ވަކިވެވިދާނެއެވެ.

[ވަޒީފާ އަދާކުރާ ތަނާއި ވަގުތު]
ރީ-އެމްޕްލޯއިމަންޓް އުސޫލުން ވަޒީފާ ދެވޭ މުވައްޒަފުން މަސައްކަތްކުރާ ތަނާއި ވަގުތާއި ގޮތް، މި މާއްދާގެ (ރ) ގެ ދަށުން ހަދާ ގަވާއިދުގައިވާ ގޮތުގެމަތިން ލުއިފަސޭހަ މިންގަނޑަކުން ކަނޑައަޅައިދެވިދާނެއެވެ.
މި ޤާނޫނުގައި އެހެން ގޮތަކަށް ބަޔާންކޮށްފައިނުވާހާ ހިނދަކު، މި މާއްދާގެ ދަށުން މަސައްކަތްކުރުމުގައި ލުއިފަސޭހަ މިންގަނޑު ކަނޑައަޅައިދެވޭ މުވައްޒަފުންގެ މައްޗަށް، ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގެ އަންނަނިވި މާއްދާތަކެއް ނުހިނގާނެއެވެ.
32 ވަނަ މާއްދާ (ހަފުތާއެއްގެ ތެރޭގައި ޢާންމުކޮށް އެންމެ ގިނަވެގެން މަސައްކަތްކުރެވޭ ގަޑިތައް)؛
33 ވަނަ މާއްދާ (ދުވާލަކު ޢާންމުކޮށް އެންމެ ގިނަވެގެން މަސައްކަތްކުރެވޭ ގަޑިތައް ކަނޑައެޅުން)؛
35 ވަނަ މާއްދާ (ކެއުމުގެ ގަޑި)؛
37 ވަނަ މާއްދާ (އިތުރުގަޑި)؛
38 ވަނަ މާއްދާ (ރަސްމީ ބަންދު ދުވަސްތަކުގައި މަސައްކަތްކުރުން).
މި މާއްދާގެ (ށ) އެހެން އޮތްނަމަވެސް، މި މާއްދާގެ (ރ) ގެ ދަށުން ހަދާ ގަވާއިދުގައި، މި މާއްދާގެ ދަށުން ލުއިފަސޭހަ މިންގަނޑު ކަނޑައަޅައިދެވޭ މުވައްޒަފުންނަށްވެސް އެ މުވައްޒަފުން އޮފީހަށް ހާޒިރުވެ މަސައްކަތްކުރާނަމަ، އެ ވަގުތުތަކުގައި ކެއުމާއި ހުސްވަގުތު ލިބިދެވޭނެ ހަމަތައް ބަޔާންކޮށްފައި އޮންނަންވާނެއެވެ.
މި މާއްދާގައި ބަޔާންކުރާ، ރީ-އެމްޕްލޯއިމަންޓް އުސޫލުން މަސައްކަތްކުރުމުގައި ލުއިފަސޭހަ މިންގަނޑު ކަނޑައަޅައިދިނުމާގުޅޭ އުސޫލުތައް، މި ޤާނޫނުގެ ދަށުން ހަދާ ގަވާއިދުގައި މިނިސްޓްރީން ބަޔާންކުރަންވާނެއެވެ.
މި މާއްދާގެ (ރ) ގެ ދަށުން ހަދާ ގަވާއިދުގައި ކަނޑައަޅާ ލުއިފަސޭހަ މިންގަނޑުން މަސައްކަތްކުރުމުގެ އުސޫލުތައް މިނިސްޓްރީން ކަނޑައަޅަންވާނީ، ވަޒީފާ ދޭ ކަމާބެހޭ ދައުލަތުގެ އިދާރާތަކަށް، އެ އިދާރާއެއްގެ މަސްއޫލިއްޔަތުތަކަށް ބިނާކޮށް، ގެންނަންޖެހޭ ބަދަލުތައް ގެނައުމާއެކު ކަމާބެހޭ އުސޫލުތައް ކަނޑައެޅުމުގެ ފުރުޞަތު ލިބިދެވޭނެ ގޮތެއްގެމަތިންނެވެ.

[ޗުއްޓީ]
ރީ-އެމްޕްލޯއިމަންޓް އުސޫލުން ވަޒީފާ ދެވޭ މުވައްޒަފުންނަށް، ކޮންމެ އަހަރަކު، މުސާރަ ލިބޭގޮތަށް މަދުވެގެން 30 (ތިރީސް) ދުވަހުގެ ޗުއްޓީއެއް، އަހަރީ ޗުއްޓީގެ ގޮތުގައި ދޭންވާނެއެވެ.
މި މާއްދާގެ (ހ) ގައި ބަޔާންކުރާ ޗުއްޓީ މުވައްޒަފުންނަށް ދިނުމުގައި، ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގެ 39 ވަނަ މާއްދާއާއި އެ ޤާނޫނުގެ 41 ވަނަ މާއްދާގައި ބަޔާންކުރާ އުސޫލެއް ނުހިނގާނެއެވެ.
މި މާއްދާގެ (ހ) ގައި ބަޔާންކުރާ ޗުއްޓީގެ އިތުރުން، ރީ-އެމްޕްލޯއިމަންޓް އުސޫލުން ވަޒީފާ ދެވޭ މުވައްޒަފުންނަށް، ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގެ 42 ވަނަ މާއްދާއިން ފެށިގެން އެ ޤާނޫނުގެ 49 ވަނަ މާއްދާގެ ނިޔަލަށް ހުރި މާއްދާތަކުގައި ބަޔާންކުރާ ޗުއްޓީ ޙައްޤުވާނެއެވެ.
މި މާއްދާގައި ބަޔާންކުރާ ޗުއްޓީ ހަމަޖައްސައިދިނުމުގައި ޢަމަލުކުރާނީ، މި ޤާނޫނުގެ 24 ވަނަ މާއްދާގެ ދަށުން ރީ-އެމްޕްލޯއިމަންޓް އުސޫލުން ވަޒީފާ އަދާކުރުމާ ގުޅޭގޮތުން ވަޒީފާ ދޭ ފަރާތުން ހަދާ ގަވާއިދުގައިވާ ގޮތުގެމަތިންނެވެ.
[ޕެންޝަނާއި އެހެނިހެން ޢިނާޔަތްތައް ލިބިދެވޭނެ އުސޫލު] މި ޤާނޫނުގެ ދަށުން ރީ-އެމްޕްލޯއިމަންޓް އުސޫލުން ވަޒީފާ އަދާކުރާ މުވައްޒަފުންނަށް، މި ޤާނޫނުގެ ދަށުން ވަޒީފާ އަދާކުރަމުންދާ މުއްދަތުގައި، ޤާނޫނު ނަންބަރު 8/2009 (ދިވެހިރާއްޖޭގެ ޕެންޝަނާބެހޭ ޤާނޫނު) ގައި ބަޔާންކޮށްފައިވާ ޢުމުރުން ދުވަސްވީ މީހުންގެ އަސާސީ ޕެންޝަން ފިޔަވައި، އެ ޤާނޫނުގެ ދަށުން ލިބިދޭ އެހެނިހެން ޕެންޝަންގެ ފައިސާ ލިބިދެވޭނެއެވެ.
މި މާއްދާގެ (ހ) ގެ ދަށުން ޤާނޫނު ނަންބަރު 8/2009 (ދިވެހިރާއްޖޭގެ ޕެންޝަނާބެހޭ ޤާނޫނު) ގެ ދަށުން ޕެންޝަންގެ ފައިސާ ލިބިދިނުމުގައި ޢަމަލުކުރާނެ އުސޫލުތައް، މި ޤާނޫނަށް ޢަމަލުކުރަން ފަށާތާ 90 (ނުވަދިހަ) ދުވަހުގެ ތެރޭގައި މޯލްޑިވްސް ޕެންޝަން އެޑްމިނިސްޓްރޭޝަން އޮފީހުން ކަނޑައަޅަންވާނެއެވެ.
މި ޤާނޫނަށް ޢަމަލުކުރަން ފެށުމަށްފަހު، ވަޒީފާގެ ޚިދުމަތުގެ މުއްދަތަށް ބިނާކޮށް ދެވޭ އެއްވެސް ޢިނާޔަތެއް ދިނުމުގެ ބޭނުމުގައި، ރީ-އެމްޕްލޯއިމަންޓް އުސޫލުން ވަޒީފާ އަދާކުރާ މުއްދަތެއް ނުގުނޭނެއެވެ.

[ރީ-އެމްޕްލޯއިމަންޓަށް އެދި ހުށަހެޅުމާއި ވަޒީފާ ހަމަޖައްސައިދިނުމުގެ އުސޫލު]
މި ޤާނޫނުގެ 5 ވަނަ މާއްދާގައި ބަޔާންކުރާ ފަރާތްތަކުން މި ޤާނޫނުގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސަން އެދޭނަމަ، މި ޤާނޫނުގެ 24 ވަނަ މާއްދާގެ ދަށުން ދައުލަތުގެ ކަމާބެހޭ އިދާރާއިން ހަދާ ގަވާއިދުގައި ބަޔާންކުރާ އުސޫލުތަކާ އެއްގޮތްވާ ގޮތުގެމަތިން، އެކަމަށް އެދި ހުށަހެޅިދާނެއެވެ.
މި މާއްދާގެ (ހ) ގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދިނުމަށް އެދި ހުށަހަޅާ ހުށަހެޅުމަކާމެދު، މި ޤާނޫނުގެ 21 ވަނަ މާއްދާގެ (ނ) ގައި ބަޔާންކޮށްފައިވާ މުއްދަތުގެ ތެރޭގައި ވަޒީފާ ދޭ ފަރާތުން ގޮތެއް ނިންމައި، ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދިނުމަށް އެދި ހުށަހަޅާ ފަރާތަށް ލިޔުމުން އަންގަންވާނެއެވެ.
މި މާއްދާގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދިނުމަށް އެދި ހުށަހެޅުމުގައި ޢަމަލުކުރާނެ އުސޫލުތަކާއި، ކަމާގުޅޭ އިޖުރާއަތުތަކާއި އެ އިޖުރާއަތުތައް ފުރިހަމަކުރުމަށް ލާޒިމުވާ މުއްދަތުތައް، މި ޤާނޫނުގެ 24 ވަނަ މާއްދާގެ ދަށުން ދައުލަތުގެ ކަމާބެހޭ އިދާރާއިން ހަދާ ގަވާއިދުގައި ބަޔާންކުރަންވާނެއެވެ.

[ވަޒީފާއިން ވަކިވެފައިވާ ފަރާތްތަކަށް ވަޒީފާ އަލުން ހަމަޖައްސައިދިނުން]
ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދިނުމަށް އެދެނީ، މި ޤާނޫނުގެ 5 ވަނަ މާއްދާގެ (ށ) ގައި ބަޔާންކުރާ ފަރާތްތަކުގެ ތެރެއިން ފަރާތެއްނަމަ، އެ ފަރާތަކަށް މި ޤާނޫނުގެ 19 ވަނަ މާއްދާގެ ދަށުން ވަޒީފާ ހަމަޖައްސައިދެވޭނީ މި ޤާނޫނުގެ 21 ވަނަ މާއްދާގައި ބަޔާންކުރާ މުއްދަތުގެ ތެރޭގައި އެކަމަށް އެދި ހުށަހަޅާފައިވާނަމައެވެ.

[ރީ-އެމްޕްލޯއިމަންޓަށް އެދި ހުށަހެޅުމާއި ގޮތެއް ނިންމުމުގެ މުއްދަތު]
މި ޤާނޫނުގެ 19 ވަނަ މާއްދާގެ (ނ) ގައި ބަޔާންކުރާ ގޮތުގެމަތިން، މި ޤާނޫނުގެ 24 ވަނަ މާއްދާގެ ދަށުން ހަދާ ގަވާއިދުގައި ކަނޑައަޅާ މުއްދަތުތައް ވާންވާނީ އަންނަނިވި ގޮތުގެމަތިން ކަނޑައެޅޭ މުއްދަތުތަކެއް ކަމުގައެވެ.
ރީ-އެމްޕްލޯއިމަންޓަށް އެދި ހުށަހަޅާ ފަރާތަކީ، މި ޤާނޫނުގެ 5 ވަނަ މާއްދާގެ (ހ) ގައި ބަޔާންކުރާ ފަރާތެއްނަމަ، އެ ފަރާތުގެ ޢުމުރުން 65 (ފަސްދޮޅަސްފަހެއް) އަހަރު ފުރުމުގެ 6 (ހައެއް) މަސްދުވަހުގެ ކުރިން އެކަމަށް އެދި ހުށަހެޅުން؛
ރީ-އެމްޕްލޯއިމަންޓަށް އެދި ހުށަހަޅާ ފަރާތަކީ، މި ޤާނޫނުގެ 5 ވަނަ މާއްދާގެ (ށ) ގައި ބަޔާންކުރާ ފަރާތެއްނަމަ، މި ޤާނޫނުގެ 24 ވަނަ މާއްދާގެ ދަށުން ދައުލަތުގެ އެ އިދާރާއަކުން އެކުލަވާލާ ރީ-އެމްޕްލޯއިމަންޓާގުޅޭ ގަވާއިދަށް ޢަމަލުކުރަން ފަށާތާ 60 (ފަސްދޮޅަސް) ދުވަސް ހަމަވުމުގެ ކުރިން އެކަމަށް އެދި ހުށަހެޅުން؛
ރީ-އެމްޕްލޯއިމަންޓަށް އެދި ހުށަހަޅާ ފަރާތެއްގެ ހުށަހެޅުމާމެދު ގިނަވެގެން 2 (ދޭއް) މަސްދުވަހުގެ ތެރޭގައި ވަޒީފާ ދޭ ފަރާތުން ގޮތެއް ނިންމައި އެ ފަރާތަށް އެންގުން.

[ރީ-އެމްޕްލޯއިމަންޓް އެއްބަސްވުން]
މި ޤާނޫނުގެ ދަށުން ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސާނީ، މި ޤާނޫނުގެ 7 ވަނަ މާއްދާގައި ބަޔާންކޮށްފައިވާ ގޮތުގެމަތިން އަހަރުން އަހަރަށް އާކުރާ، ވަޒީފާ ދޭ ފަރާތާއި މުވައްޒަފާ ދެމެދު ވެވޭ، 12 (ބާރަ) މަސްދުވަހުގެ ވަޒީފާގެ އެއްބަސްވުމެއްގެ ދަށުންނެވެ.
މި މާއްދާގެ (ހ) ގެ ދަށުން އެކުލަވާލާ ރީ-އެމްޕްލޯއިމަންޓް އެއްބަސްވުމުގައި މަދުވެގެން އަންނަނިވި ބައިތައް ހިމަނަންވާނެއެވެ.
ވަޒީފާގެ އެއްބަސްވުމުގެ ބާވަތް؛
ވަޒީފާ ދޭ ފަރާތާއި މުވައްޒަފުގެ ތަފްޞީލުތައް؛
ވަޒީފާގެ މުއްދަތު ފެށޭ ތާރީޚާއި ނިމޭ ތާރީޚާއި ވަޒީފާގައި ދެމިހުރެވޭނެ އެންމެ ދޮށީ ޢުމުރު؛
މަޤާމުގެ ނަމާއި، މަސްއޫލިއްޔަތުތަކާއި މަސައްކަތްތައް؛
މަޤާމުގެ މުސާރައާއި ޢިނާޔަތްތައް؛
މަސައްކަތްކުރަންޖެހޭ ވަގުތާއި ތަނާއި ގޮތް؛
މުވައްޒަފަކީ، މަސައްކަތްކުރުމުގައި ލުއިފަސޭހަ މިންގަނޑު ހަމަޖައްސައިދެވޭ ފަރާތެއްނަމަ، އެ މުވައްޒަފަށް ހިނގާނެ އުސޫލުތައް؛
މުވައްޒަފަށް ޙައްޤުވާނެ ޗުއްޓީއާއި ޗުއްޓީ ދެވޭނެ ޙާލަތްތަކާއި މުއްދަތުތައް؛
މުވައްޒަފުގެ ޕެންޝަންގެ ފައިސާއާގުޅޭ ކަންކަން ހަމަޖެހިފައިވާ އުސޫލު؛
އެއްބަސްވުން އާކުރެވޭނެ ގޮތް؛
އެއްބަސްވުމަށް އިޞްލާޙުގެނެވޭނެ ގޮތް؛
އެއްބަސްވުން ނިމުމަކަށް ގެނެވޭނެ ޙާލަތްތަކާއި ނޯޓިސް ދެވޭނެ ގޮތްތައް؛
ޤާނޫނު ނަންބަރު 2/2008 (ވަޒީފާއާބެހޭ ޤާނޫނު) ގައި، ވަޒީފާގެ އެއްބަސްވުމެއްގައި ހިމަނަންޖެހޭ ކަމަށް ކަނޑައަޅާފައިވާ އެނޫންވެސް އަސާސީ ކަންކަން.
ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދެވޭ ފަރާތަކީ މި ޤާނޫނުގެ 5 ވަނަ މާއްދާގެ (ހ) ގައި ބަޔާންކުރާ ފަރާތެއްނަމަ، މި މާއްދާގެ (ހ) ގެ ދަށުން އެ ފަރާތާއި ވަޒީފާ ދޭ ފަރާތާ ދެމެދު ވެވޭ ފުރަތަމަ ވަޒީފާގެ އެއްބަސްވުމުގެ މުއްދަތު ފެށޭ ތާރީޚު ކަމުގައި ވާންވާނީ މުވައްޒަފުގެ ޢުމުރުން 65 (ފަސްދޮޅަސްފަހެއް) އަހަރު ފުރޭ ތާރީޚަށެވެ.
ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދެވޭ ފަރާތަކީ މި ޤާނޫނުގެ 5 ވަނަ މާއްދާގެ (ށ) ގައި ބަޔާންކުރާ ފަރާތެއްނަމަ، މި މާއްދާގެ (ހ) ގެ ދަށުން އެ ފަރާތާއި ވަޒީފާ ދޭ ފަރާތާ ދެމެދު ވެވޭ ފުރަތަމަ ވަޒީފާގެ އެއްބަސްވުމުގެ މުއްދަތު ފެށޭ ތާރީޚު ކަމުގައި ވާންވާނީ މި ޤާނޫނުގެ ދަށުން މިނިސްޓްރީން ހަދާ ގަވާއިދުގައި ބަޔާންކުރާ ތާރީޚަކަށެވެ.

[ވަޒީފާ ދޭ ފަރާތްތަކުގެ މަސްއޫލިއްޔަތުތައް]
މި ޤާނޫނު ތަންފީޛުކުރުމުގައި، ވަޒީފާ ދޭ ފަރާތްތަކަށް އަންނަނިވި މަސްއޫލިއްޔަތުތައް މަތިކުރެވިގެންވެއެވެ.
ދައުލަތުގެ ވަޒީފާ އަދާކުރަމުންދާ ނުވަތަ އަދާކުރަމުންދިޔަ މުވައްޒަފަކު، ޕެންޝަން ޙައްޤުވާ ޢުމުރު ހަމަވުމަށްފަހު ވަޒީފާގައި ދެމިހުންނަން އެދޭނަމަ، މި ޤާނޫނުގައި ބަޔާންކޮށްފައިވާ އުސޫލުތަކާ އެއްގޮތްވާ ގޮތުގެމަތިން ރީ-އެމްޕްލޯއިމަންޓްގެ ފުރުޞަތު ފަހިކޮށްދިނުމަށް ވީވަރަކުން މަސައްކަތްކުރުން؛
މި ޤާނޫނުގެ ދަށުން ވަޒީފާގައި ދެމިހުންނަ މުވައްޒަފުންނާއި ވަޒީފާ އަލުން ހަމަޖައްސައިދެވޭ ފަރާތްތަކަށް ވަޒީފާ ދިނުމަށްފަހު، އެ މުވައްޒަފުންގެ މަސައްކަތުގެ ފެންވަރު ބެލުމާއި، އެނޫންވެސް ފުރިހަމަކުރުން މުހިންމު އެހެނިހެން އެސެސްމަންޓްތައް ފުރިހަމަކުރުމުގެ އިންތިޒާމުތައް ހަމަޖެއްސުމާއި، ރީ-އެމްޕްލޯއިމަންޓްގެ މުއްދަތުގެ ތެރޭގައި ފޯރުކޮށްދޭންޖެހޭ ތަމްރީނުތައް ފޯރުކޮށްދިނުމުގެ އިންތިޒާމުތައް ހަމަޖެއްސުން؛
ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދެވޭ މުވައްޒަފުންނަށް ތަފާތުކުރުމަކާ ނުލައި ފުރުޞަތު ފޯރުކޮށްދޭފަދަ ވަޒީފާގެ ސިޔާސަތުތަކާއި އުސޫލުތައް އެކުލަވާލައި ތަންފީޛުކުރުން؛
ރީ-އެމްޕްލޯއިމަންޓް އުސޫލުން ވަޒީފާ ހަމަޖައްސައިދެވޭ މުވައްޒަފުންނަށް ހަމަޖައްސައިދިނުމަށް، މި ޤާނޫނުގެ ދަށުން މިނިސްޓްރީން ހަދާ ގަވާއިދުގައި ލާޒިމުވާ ވަސީލަތްތައް ހަމަޖައްސައިދިނުން.

[ވަޒީފާއާބެހޭ ގަވާއިދުތައް ކަނޑައެޅުން]
މި ޤާނޫނުގައި ބަޔާންކުރާ އުސޫލުތައް ތަންފީޛުކުރުމަށްޓަކައި ރީ-އެމްޕްލޯއިމަންޓް އުސޫލުން ވަޒީފާ އަދާކުރުމާ ގުޅޭގޮތުން މި ޤާނޫނު ހިނގާ ދައުލަތުގެ އިދާރާތަކުން އެކުލަވާލަންޖެހޭ ރީ-އެމްޕްލޯއިމަންޓާބެހޭ ގަވާއިދުތައް، މި ޤާނޫނުގެ 25 ވަނަ މާއްދާގެ ދަށުން މިނިސްޓްރީން ހަދާ ގަވާއިދަށް ޢަމަލުކުރަން ފަށާތާ 60 (ފަސްދޮޅަސް) ދުވަހުގެ ތެރޭގައި އެ އިދާރާތަކުން ހަދައި، ޢާންމުކުރަންވާނެއެވެ.
ޤާނޫނު ނަންބަރު 5/2007 (ދިވެހި ސިވިލް ސަރވިސްގެ ޤާނޫނު) ގައިވާ ގޮތުގެމަތިން ދިވެހި ސިވިލް ސަރވިސްގައި ހިމެނޭ ސަރުކާރުގެ އޮފީސްތަކުގައި މި ޤާނޫނުގައި ބަޔާންކުރާ އުސޫލުތައް ތަންފީޛުކުރުމަށްޓަކައި އެކުލަވާލަންޖެހޭ ރީ-އެމްޕްލޯއިމަންޓް އުސޫލުން ވަޒީފާ އަދާކުރުމާބެހޭ އުސޫލުތައް، ދިވެހި ސިވިލް ސަރވިސްގެ ކަމާބެހޭ ގަވާއިދުގައި ހިމެނުމަށްޓަކައި އެ ގަވާއިދަށް ގެންނަންޖެހޭ އިޞްލާޙުތައް، މި ޤާނޫނުގެ 25 ވަނަ މާއްދާގެ ދަށުން މިނިސްޓްރީން ހަދާ ގަވާއިދަށް ޢަމަލުކުރަން ފަށާތާ 60 (ފަސްދޮޅަސް) ދުވަހުގެ ތެރޭގައި ސިވިލް ސަރވިސް ކޮމިޝަނުން ގެނެސް، ޢާންމުކުރަންވާނެއެވެ.

[އެހެނިހެން]

[ގަވާއިދު ހެދުން]
މި ޤާނޫނުގައި އެހެން ގޮތަކަށް ބަޔާންކޮށްފައިނުވާހާ ހިނދަކު، މި ޤާނޫނު ތަންފީޛުކުރުމަށްޓަކައި ހަދަންޖެހޭ އެންމެހައި ގަވާއިދުތައް ހަދައި ހިންގާނީ، މިނިސްޓްރީންނެވެ.
މި މާއްދާގެ (ހ) ގެ ދަށުން ހަދަންޖެހޭ ގަވާއިދުތައް، މި ޤާނޫނަށް ޢަމަލުކުރަން ފަށާތާ 60 (ފަސްދޮޅަސް) ދުވަހުގެ ތެރޭގައި ހަދައި، ދިވެހިސަރުކާރުގެ ގެޒެޓުގައި ޝާއިޢުކުރަންވާނެއެވެ.

[ޤާނޫނަށް ޢަމަލުކުރަން ފެށުން]
މި ޤާނޫނަށް ޢަމަލުކުރަން ފަށާނީ، މި ޤާނޫނު ފާސްވެ، ތަޞްދީޤުކޮށް، ދިވެހިސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެން 30 (ތިރީސް) ދުވަސް ހަމަވާ ތާރީޚުން ފެށިގެންނެވެ.

[މާނަކުރުން]
މި ޤާނޫނުގައި ލަފުޒެއް ނުވަތަ ޢިބާރާތެއް ބޭނުންކޮށްފައިވާ ގޮތުން، ކަނޑައެޅިގެން އެހެން މާނައެއް ދޭހަނުވާހާ ހިނދަކު، އަންނަނިވި ލަފުޒުތަކާއި ޢިބާރާތްތަކަށް ދީފައި އެވަނީ، އެ ލަފުޒުތަކާއި ޢިބާރާތްތަކަށް ތިރީގައި ދީފައި އެވާ މާނަކުރުމެވެ.
"މިނިސްޓްރީ" ކަމަށް ބުނެފައި އެވަނީ، ވަޒީފާ އަދާކުރުމާގުޅޭ ކަންކަން ތަންޒީމުކުރުމުގެ މަސްއޫލިއްޔަތު އެއިރެއްގައި ޙަވާލުކޮށްފައިވާ ސަރުކާރުގެ ވުޒާރާއަށެވެ.
"ވަޒީފާ ދޭ ފަރާތް" ކަމަށް ބުނެފައި އެވަނީ، ވަޒީފާގެ އެއްބަސްވުމެއްގެ ދަށުން، މަސައްކަތެއް ކުރުމަށް ވަޒީފާ ދޭ ދައުލަތުގެ އިދާރާއަށެވެ.
"މުވައްޒަފު" ނުވަތަ "ވަޒީފާ އަދާކުރާ ފަރާތް" ކަމަށް ބުނެފައި އެވަނީ، ވަޒީފާ އަދާކުރުމުގެ އެއްބަސްވުމެއްގެ ދަށުން ވަޒީފާ އަދާކުރާ ފަރާތަށެވެ.
"ވަޒީފާގެ އެއްބަސްވުން" ކަމަށް ބުނެފައި އެވަނީ، ވަޒީފާ ދޭ ފަރާތާއި، ވަޒީފާ އަދާކުރާ ފަރާތާ ދެމެދުގައި ވެވޭ ވަޒީފާގެ އެއްބަސްވުމަށެވެ.
"ދައުލަތުގެ އިދާރާ" ކަމަށް ބުނެފައި އެވަނީ، ޤާނޫނުއަސާސީގެ 116 ވަނަ މާއްދާގެ ދަށުން ރައީސުލްޖުމްހޫރިއްޔާ އުފައްދާ ސަރުކާރުގެ ކޮންމެ އިދާރާއަކާއި، ޤާނޫނަކުން އުފައްދާފައިވާ ދައުލަތުގެ ކޮންމެ އިދާރާއަކަށެވެ.
"ޤާނޫނަކުން އުފައްދާފައިވާ ދައުލަތުގެ އިދާރާއެއް" ކަމަށް ބުނެފައި އެވަނީ، ކަމާބެހޭ ޚާއްޞަ ޤާނޫނެއް ތަންފީޛުކުރުމަށްޓަކައި ނުވަތަ އެ ޤާނޫނަކުން ކަނޑައަޅާ އެނޫންވެސް މަސްއޫލިއްޔަތެއް އަދާކުރުމަށްޓަކައި އެ ޤާނޫނަކުން އުފައްދާ ސަރުކާރުގެ އަދި ދައުލަތުގެ ކޮންމެ އިދާރާއަކަށެވެ.
"ނޭޝަނަލް ޕޭ ކޮމިޝަން" ކަމަށް ބުނެފައި އެވަނީ، ޤާނޫނު ނަންބަރު 11/2016 (ދައުލަތުގެ މުސާރައިގެ ސިޔާސަތުގެ ޤާނޫނު) ގައި ބަޔާންކުރާ ނޭޝަނަލް ޕޭ ކޮމިޝަނަށެވެ.
"މޯލްޑިވްސް ޕެންޝަން އެޑްމިނިސްޓްރޭޝަން އޮފީސް" ކަމަށް ބުނެފައި އެވަނީ، ޤާނޫނު ނަންބަރު 8/2009 (ދިވެހިރާއްޖޭގެ ޕެންޝަނާބެހޭ ޤާނޫނު) ގައި ބަޔާންކުރާ އޮފީހަށެވެ.
"ޕެންޝަން ޙައްޤުވާ ޢުމުރު" ކަމަށް ބުނެފައި އެވަނީ، ޤާނޫނު ނަންބަރު 8/2009 (ދިވެހިރާއްޖޭގެ ޕެންޝަނާބެހޭ ޤާނޫނު) ގެ ދަށުން ޕެންޝަން ލިބޭނެކަމަށް ކަނޑައަޅާފައިވާ ޢުމުރަށެވެ.
"ސިވިލް ސަރވިސް ކޮމިޝަން" ކަމަށް ބުނެފައި އެވަނީ، ޤާނޫނު ނަންބަރު 5/2007 (ދިވެހި ސިވިލް ސަރވިސްގެ ޤާނޫނު) ގައި ބަޔާންކުރާ ސިވިލް ސަރވިސް ކޮމިޝަނަށެވެ.
"ރީ-އެމްޕްލޯއިމަންޓް އުސޫލު" ކަމަށް ބުނެފައި އެވަނީ، ދައުލަތުގެ ވަޒީފާ އަދާކުރާ ނުވަތަ އަދާކޮށްފައިވާ މުވައްޒަފުންގެ ތެރެއިން ޕެންޝަން ޙައްޤުވާ ޢުމުރު ހަމަވެފައިވާ ފަރާތްތަކަށް މި ޤާނޫނުގައި ބަޔާންކުރާ ޝަރުޠުތަކާ އެއްގޮތްވާ ގޮތުގެމަތިން 12 (ބާރަ) މަސްދުވަހުގެ ވަޒީފާގެ އެއްބަސްވުމެއްގެ ދަށުން ވަޒީފާ ހަމަޖައްސައިދިނުމުގެ އުސޫލަށެވެ.
"ރީ-އެޕްމްލޯއިމަންޓް ޢުމުރު" ކަމަށް ބުނެފައި އެވަނީ، މި ޤާނޫނުގެ 6 ވަނަ މާއްދާގައި ބަޔާންކޮށްފައިވާ ޢުމުރަށެވެ.
"ސިފައިން" ކަމަށް ބުނެފައި އެވަނީ، ޤާނޫނު ނަންބަރު 1/2008 (ސިފައިންގެ ޤާނޫނު) ގެ ދަށުން ވަޒީފާ އަދާކުރާ ފަރާތްތަކަށެވެ.
"ފުލުހުން" ކަމަށް ބުނެފައި އެވަނީ، ޤާނޫނު ނަންބަރު 34/2020 (ދިވެހި ފުލުހުންގެ ޚިދުމަތުގެ ޤާނޫނު) ގެ ދަށުން ފުލުހުންގެ ޚިދުމަތުގައި ވަޒީފާ އަދާކުރާ ފަރާތްތަކަށެވެ.
"ފަނޑިޔާރު" ކަމަށް ބުނެފައި އެވަނީ، ޤާނޫނު ނަންބަރު 13/2010 (ދިވެހިރާއްޖޭގެ ފަނޑިޔާރުންގެ ޤާނޫނު) ގައި ފަނޑިޔާރުން ކަމަށް މާނަކޮށްފައިވާ ފަރާތްތަކަށެވެ.